ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-2068/98

υποβολή: Graham Watson (ELDR) προς την Επιτροπή

(7 Ιουλίου 1998)

Θέμα: Έκθεση για την Οστεοπόρωση στην ΕΚ

Στα πλαίσια της δημοσίευσης της έκθεσης για την οστεοπόρωση στην ΕΚ ("Δράση για την Πρόληψη"), προτίθεται η Επιτροπή να χρηματοδοτήσει διασυνοριακά σχέδια έρευνας για την ασθένεια αυτή;

Απάντηση της κας Cresson εξ ονόματος της Επιτροπής

(22 Σεπτεμβρίου 1998)

Η πρόταση της Επιτροπής για τη θέσπιση ειδικού προγράμματος έρευνας, τεχνολογικής ανάπτυξης και επίδειξης (ΕΤΑ) με θέμα "Ποιότητα ζωής και διαχείριση των εμβίων πόρων"(1), αντιμετωπίζει την οστεοπόρωση, την πρόληψη και τη θεραπεία της με την προώθηση στο πλαίσιο της κεντρικής δράσης Γήρανση του πληθυσμού "της έρευνας των ασθενειών που συνδέονται με το γήρας και των προβλημάτων υγείας με υψηλό ποσοστό νοσηρότητας. Η εν λόγω προσέγγιση ευθυγραμμίζεται με τις κυριότερες συστάσεις για την έρευνα της Έκθεσης για την οστεοπόρωση στην ΕΚ", ήτοι ότι η έρευνα πρέπει να αποσκοπεί σε παρεμβάσεις με σκοπό την πρόληψη ή την καθυστέρηση εμφάνισης των ασθενειών, αλλά επίσης να προσφέρει βελτιωμένα μέσα για την αποκατάσταση, την μεγαλύτερη κινητικότητα και την αποτελεσματική μείωση του πόνου.

Οι προσπάθειες για καλύτερη κατανόηση της οστεοπόρωσης και των μυοσκελετικών παθήσεων θα αντλήσουν επίσης οφέλη από τις γενικής φύσεως δραστηριότητες ΕΤΑ, στο πλαίσιο των οποίων για παράδειγμα η έρευνα για τη δημόσια υγεία πρέπει να συμβάλλει σε καλύτερα ποσοτικά στοιχεία σε ευρωπαϊκή κλίμακα και στην προώθηση μιας αποτελεσματικής ως προς το κόστος υγείας. Οι δραστηριότητες γενικής έρευνας που προτείνονται στο ίδιο ειδικό πρόγραμμα περιλαμβάνουν επίσης έρευνα επί των παραγόντων κινδύνου που εξαρτώνται από τον τρόπο ζωής ή τη διατροφή, καθώς επίσης επί των γενετικών και φυσιολογικών παραμέτρων.

(1) COM(98)305 τελικό.
ΓΡΑΠΤΗ ΕΡΩΤΗΣΗ E-2732/98

υποβολή: Christine Oddy (PSE) προς την Επιτροπή

(1 Σεπτεμβρίου 1998)

Θέμα: Θρησκευτικές διώξεις στο Σουδάν

Πρόκειται η Επιτροπή να διαμαρτυρηθεί, με τον εντονότερο δυνατό τρόπο, προς την κυβέρνηση της Δημοκρατίας του Σουδάν για τη συνεχιζόμενη, από το κράτος αυτό, δίωξη όσων έχουν ασπαστεί το Χριστιανισμό;

Η Επιτροπή πρέπει να επικεντρώσει την προσοχή της ειδικά στις περιπτώσεις των Faisal Abdallan, Ahmad Abdulraham και Al Faki Kuku Hassan, οι οποίοι έχουν φυλακιστεί λόγω απάρνησης της ισλαμικής θρησκείας και με την κατηγορία της υπονόμευσης, που χρησιμοποιήθηκε απλώς ως πρόφαση για να διωχτούν λόγω των θρησκευτικών τους πεποιθήσεων.

Απάντηση του κ. Pinheiro εξ ονόματος της Επιτροπής

(21 Οκτωβρίου 1998)

Η Επιτροπή γνωρίζει τις συνεχείς διώξεις στο Σουδάν των ατόμων που κατηγορούνται για αποστασία και ανησυχεί για τη μη τήρηση από την κυβέρνηση του Σουδάν βασικών αρχών των δικαιωμάτων του ανθρώπου όπως η θρησκευτική ελευθερία καθώς και για την προσπάθεια επιβολής στον πληθυσμό της κυβερνητικής προσέγγισης του Ισλάμ.

Παρά το γεγονός ότι η κυβέρνηση έχει δηλώσει την ανάγκη σεβασμού όλων των θρησκειών και τη θρησκευτική ελευθερία, στην πράξη η κυβέρνηση θεωρεί το Ισλάμ, το οποίο αποτελεί τη θρησκεία της πλειονότητας ως de facto εθνική θρησκεία και δήλωσε ότι το Ισλάμ πρέπει να εμπνέει τους εθνικούς νόμους, θεσμούς και πολιτικές. Ενώ οι μη μουσουλμάνοι έχουν τη δυνατότητα να ασπάζονται τη θρησκεία αυτή, ο ποινικός νόμος του 1991 κατατάσσει την αποστασία (στην οποία περιλαμβάνεται ο προσηλυτισμός σε άλλη θρησκεία) των μουσουλμάνων στην κατηγορία των παραπτωμάτων προς δίωξη. Οι αρχές εξακολουθούν να περιορίζουν τις δραστηριότητες του μη μουσουλμανικού πληθυσμού ενώ έχουν σημειωθεί και άλλα περιστατικά παρενόχλησης και σύλληψης ατόμων για τις θρησκευτικές τους πεποιθήσεις και δραστηριότητες.

Μέσω της αντιπροσωπείας στη Χαρτούμ, η Επιτροπή εξετάζει προς το παρόν, σε στενή συνεργασία με τα κράτη μέλη την κατάσταση των κ.κ. Faisal Abdallah, Ahmad Abdulraham και Al Faki Kuku Hassan.

Κατεπανάληψη η Ένωση κάλεσε την κυβέρνηση του Σουδάν να σεβαστεί τα ανθρώπινα δικαιώματα και τους ανθρωπιστικούς νόμους σε όλη την επικράτεια του Σουδάν, ιδίως για να επιτευχθεί ανεμπόδιστη πρόσβαση για όλους τους φορείς παροχής βοήθειας, τους ελεγκτές και τους διεθνείς παρατηρητές και για να εξεταστούν έγκαιρα οι περιπτώσεις για τις οποίες υπήρξαν καταγγελίες περί παραβάσεων, να δημοσιευτούν τα επιμέρους αποτελέσματα και να διωχθούν οι υπαίτιοι.
ΓΡΑΠΤΗ ΕΡΩΤΗΣΗ E-2246/98

υποβολή: Allan Macartney (ARE) προς την Επιτροπή

(16 Ιουλίου 1998)

Θέμα: Πρόγραμμα ταξινόμησης αλόγων

Δεδομένου ότι σε πολλά μέρη της Ευρωπαίκής Ένωσης γίνεται σαφής διαχωρισμός μεταξύ των αλόγων που προορίζονται για σφαγή και εκείνων που χρησιμοποιούνται για ψυχαγωγικούς σκοπούς, έχει η Επιτροπή εξετάσει το ενδεχόμενο να καθιερώσει ένα πρόγραμμα ταξινόμησης βάσει του οποίου τα άλογα που δεν προορίζονται για ανθρώπινη κατανάλωση θα μπορούν να συνεχίσουν να θεραπεύονται με φάρμακα που χρησιμοποιούνται σήμερα για τη θεραπεία συνήθων οργανικών διαταραχών;

Απάντηση του κ. Fischler εξ ονόματος της Επιτροπής

(21 Σεπτεμβρίου 1998)

Τα άλογα (και άλλα οικιακά χηλόποδα όπως τα γαϊδούρια και τα πόνεϊ) χρησιμοποιούνται ως ζώα που χρησιμοποιούνται στα ζώα παραγωγής τροφίμων στην Κοινότητα. Όταν σφαγούν και το κρέας τους προορίζεται για την ανθρώπινη κατανάλωση, πρέπει να εφαρμόζονται οι κανόνες της οδηγίας του Συμβουλίου 64/433/ΕΟΚ της 26ης Ιουνίου 1964 που αφορά τα προβλήματα υγείας που αντιμετωπίζει στο ενδοκοινοτικό εμπόριο το νωπό κρέας(1).

Αυτό υποστηρίχτηκε επειδή τα άλογα που προορίζονται για αθλητισμό δεν υπεισέρχονται στην διατροφική αλυσίδα, και πρέπει να αποκλειστούν από "υπόλοιπες απαιτήσεις" της οδηγίας του Συμβουλίου 81/851/ΕΟΚ της 28ης Σεπτεμβρίου 1981, για την προσέγγιση της νομοθεσίας των κρατών μελών που αφορά τα κτηνιατρικά προϊόντα(2) και του κανονισμού του Συμβουλίου (ΕΟΚ) 2377/90 της 26ης Ιουνίου 1990, για τον καθορισμό της κοινοτικής διαδικασίας προσδιορισμού του μεγίστου ορίου καταλοίπων κτηνιατρικών προϊόντων στα τρόφιμα ζωικής προέλευσης(3). Ωστόσο, πολλά άλογα υπεισέρχονται στην αλυσίδα παραγωγής κρέατος στο τέλος της ζωής τους, ανεξάρτητα από το εάν προορίζονται για παραγωγή κρέατος ή αναπαραγωγή. Αυτό αποτελεί και την περίπτωση των χωρών όπου το κρέας των αλόγων δεν καταναλώνεται συνήθως και τα άλογα αυτά εξάγονται συχνά σε άλλες χώρες όπου σφάζονται για να προοριστούν για την ανθρώπινη κατανάλωση. Ο διαχωρισμός αλόγων για αθλητισμό ή για αναπαραγωγή από τα άλογα αναπαραγωγής κρέατος δεν μπορεί να πραγματοποιηθεί εύκολα. Κάθε σύστημα ελέγχου χρειάζεται να είναι ταυτόχρονα και αυστηρό και αξιόπιστο. Το να βασιστεί κανείς μόνο στην τεκμηρίωση (ειδικά όταν η τεκμηρίωση αυτή λαμβάνει τη μορφή απλής δήλωσης εκ μέρους του ιδιοκτήτη του αλόγου), δεν πληρούνται οι απαιτήσεις αυτές. Έχει προταθεί ήδη το ανεξίτηλο στίγμα με microchips, έγκαυμα ή τατουάζ και οι συζητήσεις συνεχίζονται για τον τρόπο με τον οποίο τα συστήματα αυτά στιγματισμού θα είναι εφικτά και αποτελεσματικά. Είναι σαφές ότι κάθε λύση θα πρέπει να ισχύει για όλη την Κοινότητα και όχι μόνο για ένα ειδικό κράτος μέλος.

Τη στιγμή αυτή η Επιτροπή επιδιώκει λύση στα υπάρχοντα προβλήματα που λαμβάνουν υπόψη τις αρχές της προστασίας του καταναλωτή.

(1) ΕΕ L 121 της 29.7.1964.

(2) ΕΕ L 317 της 6.11.1981.

(3) ΕΕ L 224 της 18.8.1990.
ΓΡΑΠΤΗ ΕΡΩΤΗΣΗ E-3387/98

υποβολή: Diemut Theato (PPE) προς την Επιτροπή

(17 Νοεμβρίου 1998)

Θέμα: Ακύρωση του γενικού διαγωνισμού της 14.09.1998

Όσον αφορά την προαναφερθείσα υπόθεση, να καταρτίσει λεπτομερή και εξατομικευμένη ανάλυση των δαπανών για τη διεξαγωγή του εν λόγω διαγωνισμού. Θα μπορούσε, επίσης, η Επιτροπή να ταξινομήσει τις δαπάνες αυτές κατά κράτη μέλη της ΕΕ και κατά πόλεις στις οποίες είχε διεξαχθεί ο εν λόγω διαγωνισμός;

Απάντηση του κ. Liikanen εξ ονόματος της Επιτροπής

(14 Δεκεμβρίου 1998)

Η Επιτροπή διαβιβάζει απευθείας στο Αξιότιμο Μέλος του Κοινοβουλίου και στη Γενική Γραμματεία του Οργάνου αυτού πίνακα που περιέχει τις πληροφορίες που ζητήθηκαν.
ΓΡΑΠΤΗ ΕΡΩΤΗΣΗ E-2153/98

υποβολή: Antoni Gutiérrez Díaz (GUE/NGL) προς την Επιτροπή

(13 Ιουλίου 1998)

Θέμα: Acerinox και ραδιενεργά παλιοσίδερα

Στις αρχές του Ιουνίου του 1998, σημειώθηκε διαρροή ραδιενέργειας (μάλλον Κεσίου-137) στην επιχείρηση Acerinox (Algeciras, Ισπανία), η οποία ασχολείται με την επεξεργασία παλιοσιδερικών. Κατόπιν τούτου, υπεβλήθησαν σε ιατρική εξέταση οι εργαζόμενοι της Acerinox και δύο άλλων επιχειρήσεων (μιας στη Huelva και μιας άλλης στη Badajoz) οι οποίες παρελάμβαναν παλιοσίδερα από την Acerinox προκειμένου να τα επεξεργαστούν για την παραγωγή κόνεως χάλυβα. Το Συμβούλιο Πυρηνικής Ασφάλειας διαπίστωσε τη διαρροή προ της 9ης Ιουνίου, δεν ανακοίνωσε όμως το γεγονός. Διάφορες οικολογικές οργανώσεις θεωρούν ότι η Ισπανία, μη ανακοινώνοντας αμέσως το θέμα της διαρροής, παρεβίασε το διεθνές πρωτόκολλο πυρηνικών ατυχημάτων.

Μπορεί η Επιτροπή να απαντήσει στα εξής ερωτήματα:

1. Από που προέρχονταν τα παλιοσίδερα;

2. Ποια ήταν η ραδιενεργός πηγή που ενυπήρχε σε αυτά;

3. Πόση ήταν η συνολική ενέργεια της εν λόγω πηγής;

4. Τι ποσότητα ραδιενέργειας διέφυγε υπό μορφή ραδιενεργού νέφους;

5. Τι ποσότητα ραδιενέργειας παρέμεινε στην τέφρα;

Απάντηση της κας Bjerregaard εξ ονόματος της Επιτροπής

(16 Σεπτεμβρίου 1998)

Σύμφωνα με την έκθεση του προέδρου του Συμβουλίου πυρηνικής ασφάλειας (CSN) προς το ισπανικό κοινοβούλιο, η οποία διαβιβάστηκε στην Επιτροπή από τις αρμόδιες εθνικές αρχές, τα παλιοσίδερα που κατεργάστηκε η εταιρεία Acerinox προέρχονταν εξ ολοκλήρου από το εξωτερικό. Αποκλείστηκε με βεβαιότητα το ενδεχόμενο να προέρχονται από την ίδια την Ισπανία.

Φαίνεται εξάλλου δυνατός ο προσδιορισμός της προέλευσης της παρτίδας στην οποία βρισκόταν η πηγή, πλην όμως ο ακριβής καθορισμός της προέλευσης της πηγής στην παρτίδα φαίνεται ελάχιστα πιθανός.

Η ραδιενεργός πηγή συνιστούσε πηγή καισίου 137. Η ακριβής δραστηριότητά του είναι ακόμη άγνωστη μέχρι στιγμής, ενώ βάσει μιας εκτίμησης του CSN, κυμαίνεται μεταξύ 8 και 80 Curie (Ci).

Η αποδεσμευθείσα σε ακτινοβολία αποτελεί σημαντικό τμήμα της ακτινοβολίας της πηγής. Το CSN ανέφερε ακτινοβολίες μεταξύ 800-1900 bécquerel ανά γραμμάριο στα σωματίδια που συγκρατήθηκαν από το σύστημα διήθησης των καπνών, και πλήρη απουσία ραδιενέργειας στον ακατέργαστο χυτοσίδηρο.
ΓΡΑΠΤΗ ΕΡΩΤΗΣΗ αρ θ. 2011/98 του Jose APOLINARIO προς την Επ τροπή. Εισόδημα και ΑΕΠ στην Ατζέντα 2000



Επίσημη Εφημερίδα αριθ. C 118 της 29/04/1999 σ. 0015



ΓΡΑΠΤΗ ΕΡΩΤΗΣΗ E-2011/98 υποβολή: José Apolinário (PSE) προς την Επιτροπή (30 Ιουνίου 1998) Θέμα: Εισόδημα και ΑΕΠ στην Ατζέντα 2000 Θα μπορούσε άραγε η Επιτροπή να επιβεβαιώσει ότι στην Ατζέντα 2000 οι έννοιες του ΑΕΠ και του εισοδήματος χρησιμοποιούνται εναλλάξ; Αληθεύει άραγε ότι αν το εισόδημα αντικαθιστούσε το προϊόν στην Ατζέντα 2000, η κατάταξη των περιφερειών θα ήταν τελείως διαφορετική; Ποιό θα ήταν το πόρισμα αυτής της υποθετικής μελέτης;
ΓΡΑΠΤΗ ΕΡΩΤΗΣΗ E-2278/98

υποβολή: Robert Evans (PSE) προς την Επιτροπή

(22 Ιουλίου 1998)

Θέμα: Επιστροφή αποβλήτων στους παραγωγούς και στους πωλητές

Θα μπορούσε η Επιτροπή να με πληροφορήσει σχετικά με την πιθανή ύπαρξη ευρωπαϊκής νομοθεσίας ή συστάσεων που επιβάλλουν στους καταναλωτές, ή τους ενθαρρύνουν, να επιστρέφουν στους παραγωγούς ή τους πωλητές τα απόβλητα των προϊόντων που αγόρασαν από αυτούς;

Γνωρίζω, παραδείγματος χάρη, ότι ορισμένοι κατασκευαστές φυσιγγίων μελάνης για εκτυπωτές ή τηλετυπικές μηχανές, επιτρέπουν στους καταναλωτές να τους επιστρέφουν για ανακύκλωση τα χρησιμοποιημένα φυσίγγια χωρίς να υποβάλλονται σε καμία δαπάνη. Συμμετέχει η Επιτροπή ή ενθαρρύνει ανάλογα προγράμματα για αυτό ή άλλα είδη αποβλήτων (συσκευασίες);

Απάντηση της κας Bjerregaard εξ ονόματος της Επιτροπής

(16 Σεπτεμβρίου 1998)

Σε ορισμένα κράτη μέλη υφίστανται συστήματα υπευθυνοποίησης του παραγωγού για ορισμένους τύπους αποβλήτων, όπως τα απόβλητα συσκευασιών στη Γερμανία, και ο ηλεκτρολογικός και ηλεκτρονικός εξοπλισμός που βρίσκεται στο τέλος του κύκλου ζωής του, στις Κάτω Χώρες. Λόγω των περιβαλλοντικών και οικονομικών πλεονεκτημάτων που συνεπάγεται το σύστημα της υπευθυνοποίησης του παραγωγού, η εν λόγω αρχή θεσπίστηκε σε κοινοτικό επίπεδο από την Κοινοτική στρατηγική διαχείρισης των αποβλήτων(1). Η εν λόγω στρατηγική εγκρίθηκε από το Ευρωπαϊκό Κοινοβούλιο στο ψήφισμά του της 14ης Νοεμβρίου 1996 περί κοινοτικής στρατηγικής για την διαχείριση των αποβλήτων.

Για να λειτουργήσει ομαλά η αρχή της υπευθυνοποίησης του παραγωγού, σημαντικός είναι ο ρόλος του καταναλωτή. Σε αυτόν εναπόκειται να διαθέσει τα απόβλητα στον παραγωγό. Κατάναλογίαν, το σκεπτικό που διέπει την οδηγία του Ευρωπαϊκού Κοινοβουλίου και του Συμβουλίου 94/62/ΕΚ της 20ής Δεκεμβρίου 1994 περί συσκευασίας και αποβλήτων συσκευασιών(2), προϋποθέτει την συμμετοχή του καταναλωτή. Το ίδιο ισχύει και στην περίπτωση της πρότασης της Επιτροπής για οδηγία σχετικά με τα οχήματα στο τέλος του κύκλου ζωής τους(3).

Όσον αφορά τον τομέα στον οποίο αναφέρεται συγκεκριμένα το Αξιότιμο Μέλος του Κοινοβουλίου, το πρόγραμμα εργασίας της Επιτροπής για το 1998 προβλέπει την ανάληψη πρωτοβουλίας της Επιτροπής για τα απόβλητα από τον ηλεκτρολογικό και ηλεκτρονικό εξοπλισμό. Ο εξοπλισμός πληροφορικής, συμπεριλαμβανομένων των μηχανημάτων fax, θα αποτελούν τμήμα του πεδίου εφαρμογής ενός τέτοιου μέτρου, καθώς και διάφορα είδη αναλώσιμων, όπως οι κεφαλές αναγνώσεως. Η νομοθεσία αυτή αναμένεται να επιτρέψει στους καταναλωτές να επιστρέφουν, χωρίς επιβάρυνση, τα μηχανήματα και μέρη που συνιστούν τον εν λόγω εξοπλισμό, για ανακύκλωση.

(1) COM(96)399 τελικό.

(2) ΕΕ L 365 της 21.12.1994.

(3) ΕΕ C 337 της 7.11.1997.
ΓΡΑΠΤΗ ΕΡΩΤΗΣΗ E-2936/98

υποβολή: David Martin (PSE) προς την Επιτροπή

(8 Οκτωβρίου 1998)

Θέμα: Μείωση του ΦΠΑ για ορισμένες υπηρεσίες εντάσεως εργασίας

Μπορεί η Επιτροπή να μας πληροφορήσει ποια είναι η σημειωθείσα πρόοδος σχετικά με την ανακοίνωση που υπέβαλε στις 12 Νοεμβρίου 1997 για μείωση του ΦΠΑ σε ορισμένες υπηρεσίες εντάσεως εργασίας, όπως η ανακαίνιση κτιρίων κλπ., προκειμένου να ενθαρρυνθεί η δημιουργία απασχόλησης σε τοπικό επίπεδο και να καταπολεμηθούν οι διάφορες μορφές "μαύρης" εργασίας;

Απάντηση του κ. Monti εξ ονόματος της Επιτροπής

(27 Οκτωβρίου 1998)

Η Επιτροπή επιθυμεί να διευκρινίσει στο Αξιότιμο Μέλος του Κοινοβουλίου ότι η ανακοίνωση που υπέβαλε στο Συμβούλιο στις 12 Νοεμβρίου 1997(1) σχετικά με την πειραματική και προαιρετική εφαρμογή μειωμένων συντελεστών ΦΠΑ σε υπηρεσίες υψηλής εντάσεως εργασίας, εξακολουθεί να ευρίσκεται υπό συζήτηση στο Συμβούλιο.

Εξάλλου,η Επιτροπή άρχισε τις εργασίες με προοπτική μια πρόταση για τους μειωμένους συντελεστές ΦΠΑ.

Στο στάδιο αυτό θα ήταν πρόωρο να αναφερθεί η μελλοντική αντιμετώπιση, όσον αφορά τον ΦΠΑ, δραστηριοτήτων όπως η ανακαίνιση των κτιρίων. Το ερώτημα αυτό περιλαμβάνεται στα θέματα που εξετάζονται σημερα από την Επιτροπή.

(1) Έγγραφο SEC(97)2089 τελικό.
ΓΡΑΠΤΗ ΕΡΩΤΗΣΗ E-3039/98

υποβολή: Anita Pollack (PSE) προς την Επιτροπή

(8 Οκτωβρίου 1998)

Θέμα: Πύπανση από σκόνη αλουμινίου

Διαθέτει η Επιτροπή στοιχεία σχετικά με τις επιπτώσεις που έχει στην υγεία η ρύπανση από τη σκόνη αλουμινίου στους δρόμους ή/και προώθησε μέτρα για τη μελέτη του θέματος;

Απάντηση του κ. Flynn εξ ονόματος της Επιτροπής

(9 Νοεμβρίου 1998)

Όχι, η Ευρωπαϊκή Επιτροπή δεν διαθέτει πληροφορίες σχετικά με τα αποτελέσματα στην υγεία της ρύπανσης από σκόνη αλουμινίου στους δρόμους και δεν έχει ξεκινήσει έρευνα στον τομέα αυτό.
ΓΡΑΠΤΗ ΕΡΩΤΗΣΗ E-2884/98

υποβολή: Jaime Valdivielso de Cué (PPE) προς την Επιτροπή

(28 Σεπτεμβρίου 1998)

Θέμα: Επικοινωνίες

Αναφορικά με τις έρευνες που διεξάγει η Επιτροπή επί μήνες για το θέμα των υπερβολικών τιμολογίων της κινητής τηλεφωνίας, πότε θα λάβει η Επιτροπή αποτελεσματικά μέτρα για να τεθεί τέλος σ' αυτήν την κατάσταση;

Απάντηση του κ. Van Miert εξ ονόματος της Επιτροπής

(22 Οκτωβρίου 1998)

Τον Ιούλιο του 1998, η Επιτροπή ανακοίνωσε τα προκαταρκτικά αποτελέσματα της έρευνάς της σχετικά με τις τιμές διασύνδεσης μεταξύ φορέων σταθερής και κινητής τηλεφωνίας. Η έρευνα που άρχισε τον Ιανουάριο του 1998, εστιάστηκε σε τρεις τομείς δηλ. τον τερματισμό στο δημόσιο τηλεφωνικό δίκτυο μεταγωγης των κλήσεων από κινητό σε σταθερό τηλέφωνο, τον τερματισμό σε δίκτυα κινητής τηλεφωνίας των κλήσεων από σταθερό σε κινητό τηλέφωνο και την παρακράτηση από τον φορέα εκμετάλλευσης του δημόσιου τηλεφωνικού δικτύου μεταγωγής των κλήσεων από σταθερό και σε κινητό τηλέφωνο.

Στόχος της πρώτης φάσης της έρευνας ήταν η συγκέντρωση αναλυτικών στοιχείων για το θέμα και η αξιολόγηση των στοιχείων αυτών με την προοπτική να προσδιοριστούν τυχόν ενδείξεις υπερβολικής τιμολόγησης ή τιμολόγησης που δημιουργεί διακρίσεις. Από την εξέταση αυτή προέκυψε ότι, σε τουλάχιστον 14 περιπτώσεις, αιτιολογείται η περαιτέρω λεπτομερής έρευνα. Ορισμένες από τις περιπτώσεις αυτές μπορούν να αντιμετωπισθούν από τις εθνικές τηλεπικοινωνιακές αρχές εφαρμόζοντας τους σχετικούς κανονισμούς του τομέα.

Θα πρέπει να σημειωθεί ότι τα προκαταρκτικά αυτά συμπεράσματα είναι μόνο ενδεικτικά και ότι για την εξαγωγή τελικού συμπεράσματος απαιτείται ειδική λεπτομερής έρευνα του κόστους κάθε φορέα εκμετάλλευσης. Στη φάση αυτή, δεν είναι δυνατόν να γίνει ακόμη πρόβλεψη για το χρόνο που απαιτείται για να διαλευκανθούν οι υποθέσεις αυτές.
ΓΡΑΠΤΗ ΕΡΩΤΗΣΗ E-2155/98

υποβολή: Antoni Gutiérrez Díaz (GUE/NGL) προς την Επιτροπή

(13 Ιουλίου 1998)

Θέμα: Ο επαγγελματικός προορισμός των ποδοσφαιριστών

Τα ισπανικά μέσα ενημέρωσης ανεκοίνωσαν ότι ο νεαρός ποδοσφαιριστής, Ivan de la Peña, ο οποίος έχει συμβόλαιο με την ποδοσφαιρική ομάδα της Βαρκελώνης, απετέλεσε αντικείμενο διαπραγματεύσεων για τη μεταγραφή του σε δύο ιταλικές ομάδες, τη Λάτσιο και την Ίντερ.

Βάσει των πληροφοριών αυτών, φαίνεται ότι, παρά τη θέληση του ποδοσφαιριστού, οι παράγοντες της ποδοσφαιρικής ομάδος της Βαρκελώνης προσφέρουν όρους σημαντικά ευνοϊκότερους στη Λάτσιο παρά στην Ίντερ.

1. Θεωρεί η Επιτροπή ότι ένας επαγγελματίας ποδοσφαιριστής μπορεί να θεωρείται ως αδρανές εμπόρευμα και ότι σε περίπτωση που η προσφορά μιας ομάδας είναι ίση προς αυτή μιας άλλης δεν έχει το δικαίωμα, ως ανθρώπινο ον, να εκδηλώσει την προτίμησή του;

2. Δεν μπορεί να συναχθεί το συμπέρασμα από την καθολική διεθνικότητα της απόφασης Bosman, ότι πρέπει να γίνεται σεβαστή η θέληση των παικτών κατά την επιλογή του επαγγελματικού τους προορισμού;

Απάντηση του κ. Flynn εξ ονόματος της Επιτροπής

(2 Οκτωβρίου 1998)

Η Επιτροπή δεν είναι σε θέση να εκφράσει γνώμη σχετικά με τις ιδιαιτερότητες της μεταγραφής του συγκεκριμένου παίκτη από ένα ισπανικό σε ένα ιταλικό σύλλογο, επειδή δεν γνωρίζει τις λεπτομέρειες των διαπραγματεύσεων αυτής της μεταγραφής.

Πάντως, η Επιτροπή εφιστά την προσοχή του αξιότιμου βουλευτή στο γεγονός ότι η νομοθεσία που ρυθμίζει τις συμβάσεις εργασίας των επαγγελματιών αθλητών εμπίπτει στην αρμοδιότητα των κρατών μελών. Το κοινοτικό δίκαιο, όπως ερμηνεύτηκε από το Δικαστήριο (υπόθεση Bosman)(1), αναγνωρίζει αποκλειστικά και μόνο ότι οι επαγγελματίες αθλητές, όπως όλοι οι άλλοι εργαζόμενοι, έχουν το δικαίωμα της ελεύθερης κυκλοφορίας. Κατά συνέπεια, η επιλογή συλλόγου και οι όροι μεταγραφής ενός παίκτη, εφόσον δεν εμποδίζουν την ελεύθερη κυκλοφορία, εμπίπτουν στην αρμοδιότητα του εθνικού δικαίου και της αυτοδύναμης βούλησης των δύο μερών.

(1) Υπόθεση C-415/93 (1995) Συλ. I-4921.
ΓΡΑΠΤΗ ΕΡΩΤΗΣΗ E-2439/98

υποβολή: Alexandros Alavanos (GUE/NGL) προς την Επιτροπή

(30 Ιουλίου 1998)

Θέμα: Εξαίρεση από τον κανονισμό 2408/92 για τις απομακρυσμένες νησιώτικες περιοχές στην Ελλάδα

Σε πρόσφατη απάντησή του, σε ερώτησή μου για τις επιδοτήσεις των άγονων και ζημιογόνων αεροπορικών γραμμών προς απομακρυσμένα νησιά, ο αρμόδιος Επίτροπος απάντησε ότι η Ελλάδα δεν έχει ζητήσει εξαίρεση του άρθρου 92, παρ. 2 στοιχ. α) ή του κανονισμού ΕΟΚ αρ. 2408/92(1). Δεδομένου ότι ο Έλληνας Υπουργός Μεταφορών και η Διοίκηση της Ολυμπιακής Αεροπορίας την προηγούμενη εβδομάδα στις Βρυξέλλες είχαν συζητήσεις με την Επιτροπή κυρίως για κρατικές ενισχύσεις στην Ολυμπιακή Αεροπορία.

Ερωτάται η Επιτροπή:

1. Εάν μεταξύ των ζητημάτων που εξετάσθηκαν είναι η χρηματοδοτική αντιστάθμιση για την εκμετάλλευση αεροπορικών γραμμών για τις οποίες έχει επιβληθεί η "υποχρέωση παροχής δημόσιας υπηρεσίας" στην Ελλάδα, σύμφωνα με το άρθρο 4 του κανονισμού ΕΟΚ αρ. 2408/92 για την πρόσβαση των κοινοτικών αερομεταφορέων σε αεροδρόμια ενδοκοινοτικών αεροπορικών γραμμών και

2. Εάν η Επιτροπή εξακολουθεί να έχει την εκτίμηση ότι η Ολυμπιακή Αεροπλοΐα υποχρεούται από την κυβέρνηση να εξυπηρετεί μικρές ασύμφορες διασυνδέσεις μεταξύ της ηπειρωτικής χώρας και των ελληνικών νησιών.

Απάντηση του κ. Kinnock εξ ονόματος της Επιτροπής

(30 Σεπτεμβρίου 1998)

Κατά τη διάρκεια των συζητήσεων που διεξήχθησαν μεταξύ της Επιτροπής και της ελληνικής κυβέρνησης πριν από την απόφαση της 29ης Ιουλίου 1998, με την οποία επιτρέπεται πάλι η κρατική ενίσχυση προς την Ολυμπιακή Αεροπορία, δεν ετέθη το θέμα της χρηματοδοτικής αντιστάθμισης για οικονομικά ασύμφορες συνδέσεις μικρής κλίμακας μεταξύ της ηπειρωτικής χώρας και των ελληνικών νησιών. Μέχρι στιγμής, η Επιτροπή δεν έχει πληροφορηθεί σχετικά με τυχόν υποχρεώσεις παροχής δημόσιας υπηρεσίας στην Ελλάδα, δυνάμει των διατάξεων του άρθρου 4 του κανονισμού (ΕΟΚ) 2408/92 του Συμβουλίου, της 23ης Ιουλίου 1992, για την πρόσβαση των κοινοτικών αερομεταφορέων σε δρομολόγια ενδοκοινοτικών αεροπορικών γραμμών(2).

Ένας από τους όρους που τίθενται από την Επιτροπή για την έγκριση της ενίσχυσης είναι ότι δεν πρέπει να υπάρχει καμμία κρατική παρέμβαση στη διαχείριση της Ολυμπιακής Αεροπορίας, το οποίο σημαίνει ότι, ελλείψει υποχρεώσεων παροχής δημόσιας υπηρεσίας στις εν λόγω γραμμές, η εταιρεία μπορεί να εξυπηρετεί τα ελληνικά νησιά όπως κρίνει ότι αρμόζει υπό το φως εμπορικών εκτιμήσεων.

(1) ΕΕ L 240 της 24.8.1992, σελ. 8.

(2) ΕΕ L 240 της 24.8.1992.
ΓΡΑΠΤΗ ΕΡΩΤΗΣΗ E-2220/98

υποβολή: Jesús Cabezón Alonso (PSE) και Juan Colino Salamanca (PSE) προς την Επιτροπή

(16 Ιουλίου 1998)

Θέμα: Κεφάλια βοοειδών με δικαίωμα πριμοδότησης στην Ισπανία

Στις προβλέψεις της Ατζέντας 2000 και τα σχέδια κανονισμών για τη μεταρρύθμιση της ΚΑΠ, η Επιτροπή αναγνωρίζει στην Ισπανία 649.896 κεφάλια βοοειδών με δικαίωμα πριμοδότησης.

Έχει μεταβληθεί το κριτήριο της Επιτροπής ή διατηρείται η θέση της να αυξήσει για την Ισπανία τον ισχύοντα αριθμό κεφαλιών βοοειδών με δικαίωμα πριμοδότησης;

Απάντηση του κ. Fischler εξ ονόματος της Επιτροπής

(25 Σεπτεμβρίου 1998)

Στο στάδιο αυτό, η Επιτροπή δεν προτίθεται να εισάγει τροποποιήσεις στην πρόταση αναμόρφωσης του τομέα βοείου κρέατος(1), όπως αυτή υποβλήθηκε το Μάρτιο 1998. Εξάλλου, η Επιτροπή έλαβε υπόψη την επιθυμία που διετύπωσε το Συμβούλιο κατά τη σύναψη συμφωνίας όσον αφορά το πακέτο τιμές και συναφή μέτρα για το 1998/1999, όπως ληφθεί υπόψη μια απόφαση σχετικά με τα δικαιώματα πριμοδότησης για το βόειο κρέας προς όφελος της Ισπανίας και της Πορτογαλίας στο πλαίσιο της Ατζέντας 2000.

(1) ΕΕ C 170 της 4.6.1998.